# Vicent Soler i Marco

Vicent Soler i Marco (Rocafort, Horta Nord, 15 de juliol de 1949) és un economista valencià, antic Conseller d'Hisenda i Model Econòmic de la Generalitat Valenciana presidida per Ximo Puig des de 2015. Fou conseller durant la primera legislatura de l'autonomia valenciana amb Joan Lerma.

## Biografia

Llicenciat en econòmiques el 1972, des del 1999 és catedràtic d'economia aplicada i director del Departament d'Estructura Econòmica per la Universitat de València i Research Scholar per la London School of Economics. El 1976 va obtenir el Premi Joan Fuster d'assaig per l'obra col·lectiva Raons d'identitat del País Valencià. Pèls i senyals.
Soci de Lo Rat Penat de 1966 a 1976, va militar a Socialistes Valencians Independents i després als Grups d'Acció i Reflexió Socialista (GARS) impulsats per Vicent Ventura i Beltran, grup que posteriorment es constituiria en el Partit Socialista del País Valencià. Va formar part dels dirigents polítics anomenats els deu d'Alaquàs que a principis de 1975 formaren el Consell Democràtic del País Valencià i que van ser detinguts per la policia franquista.
El fracàs electoral del PSPV a les eleccions generals espanyoles de 1977 el va moure a mantenir contactes amb Ernest Lluch i Alfons Cucó que acabaren en la integració del PSPV en el PSOE. Dins del PSPV-PSOE va representar el corrent més valencianista.
És autor de nombrosos treballs sobre l'economia i la societat valencianes i ha tingut una intensa activitat política, primer en la clandestinitat i després en càrrecs institucionals.
Ha estat Director General d'Administració Local en el Consell del País Valencià, diputat a les Corts Valencianes de 1987 a 1995, cap de Gabinet de la Presidència de la Diputació de València, portaveu del PSPV d'afers econòmics a les Corts Valencianes, Conseller d'Administració Pública de la Generalitat Valenciana el 1985-1987, Vicepresident de les Corts Valencianes i regidor de l'Ajuntament de València.
De 2002 a 2012 fou president de la secció valenciana de la Fundació Ernest Lluch. Ha estat candidat a rector de la Universitat de València a les eleccions de març de 2010. I des del 9 de març de 2012 degà de la Facultat d'Economia de la Universitat de València.
El 2015 fou requerit pel nou president de la Generalitat Ximo Puig per ser Conseller d'Hisenda i Model Econòmic, i el 2019 va renunciar al seu escó per dedicar-se en exclusiva a la conselleria.

## Obres

* Pels i Senyals (1976)
* Evolución de la economía valenciana, 1878-1978 (1978)
* Introducció a l'economia del Pais Valencià (1980)
* Guerra i espansió industrial: País Valencià (1914-1923) (1984)
* La via valenciana (2001) amb Ernest Lluch

## Referències

* ↑ Javier Paniagua Fuentes i J.A. Piqueras. Diccionario Biográfico de Políticos Valencianos, 1810- 2005. València: Institut Alfons el Magnànim, 2005, p.531-532. ISBN 9788495484802.
* ↑ «Fitxa de les Corts Valencians». Arxivat de l'original el 2017-12-01. [Consulta: 15 maig 2015].
* 1 2 «Soler Marco, Vicente Enrique» (en castellà). Fundación Pablo Iglesias. [Consulta: 20 febrer 2020].
* ↑ «Web de Vicent Soler». Arxivat de l'original el 2015-07-07. [Consulta: 15 maig 2015].
* ↑ «Soler renuncia como diputado para dedicarse en exclusiva a Hacienda» (en castellà). València: El Pais, 05-09-2019. [Consulta: 20 febrer 2020].